**Συλλέγουμε υδρόβια μακροασπόνδυλα ζώα!**

**Ποια είναι αυτά τα ζώα και που ζουν;**

Τα μακροασπόνδυλα του γλυκού νερού είναι μικρά ζώα χωρίς ραχοκοκαλιά που είναι λίγο μεγαλύτερα από μισό χιλιοστό, δηλαδή περίπου σαν τη μύτη ενός μολυβιού!

Αυτά τα ζώα ζουν πάνω ή κάτω από πέτρες, στα ξύλα, στη λάσπη, στα υδρόβια φυτά ή κολυμπούν μέσα στο νερό ή στην επιφάνεια του και μπορεί να περάσουν κάποια περίοδο ή όλη τους τη ζωή μέσα στο νερό.

**Ποιος είναι ο ρόλος τους μέσα σε ένα οικοσύστημα;**

Αυτοί οι οργανισμοί αποτελούν σημαντικό κρίκο της υδρόβιας τροφικής αλυσίδας. Στα υδάτινα οικοσυστήματα, τα φύκη, τα φύλλα, τα κλαδιά που πέφτουν κ.α., αποτελούν τροφή για αυτά τα ζώα.

Τα μακροασπόνδυλα αποτελούν και αυτά με τη σειρά τους πηγή τροφής και ενέργειας για κάποια άλλα ζώα, όπως κάποια άλλα μακροασπόνδυλα ή ψάρια, τα οποία με τη σειρά τους αποτελούν τροφή και ενέργειας για πουλιά, νερόφιδα κ.α.

**Τα πειράζουν τα βρώμικα νερά;**

Μερικά μακροασπόνδυλα δε μπορούν να επιβιώσουν σε βρώμικα νερά ενώ άλλα, όχι μόνο επιβιώνουν αλλά αναπτύσσουν μεγάλους αριθμούς σε ρυπασμένα νερά.

Σε νερό καλής ποιότητας θα συναντήσουμε μια μεγάλη ποικιλία ευαίσθητων αλλά και ανθεκτικών στη ρύπανση ειδών. αντίθετα, σε ρυπασμένα νερά θα βρούμε μόνο λίγα είδη ανθεκτικά.

**Και γιατί τα μελετάμε;**

Τα μακροασπόνδυλα ζώα μπορούν να μας δώσουν πολύ χρήσιμες πληροφορίες για την ποιότητα του νερού!

Οι επιστήμονες γνωρίσουν ποιοι είναι και ποιοι δεν είναι ανθεκτικοί στη ρύπανση, επομένως αναλόγως με το ποιους θα συλλέξουμε, μπορούμε να βγάλουμε τα δικά μας συμπεράσματα!

**Τι εξοπλισμό θα χρειαστούμε για τη δειγματοληψία;**

Για τη συλλογή των μακροασπόνδυλων ζώων από τον πυθμένα χρειάζεστε τα παρακάτω εργαλεία:

- Λεπτά διχτάκια ή απόχες με μάτι 0,5 χιλιοστών

- Άσπρες ρηχές πλαστικές λεκανίτσες, όπου θα ρίξετε τα ζώα σας για να τα ταυτοποιήσετε

- Μεγεθυντικούς φακούς για την ταυτοποίηση των ζώων

- Λεπτά τσιμπιδάκια ή λαβίδες για το χειρισμό των δειγμάτων

- Πινέλα για τη συλλογή των ζώων από τις πέτρες

- Γαλότσες!

- Έντυπο καταγραφής

- Μολύβια, γόμες

**Και από που θα συλλέξουμε τα δείγματα μας;**

Αρχικά, επιλέγουμε περιοχές με μέτρια ή μεγάλη ταχύτητα ροής. Στις περιοχές αυτές ψάχνουμε πάνω και κάτω από πέτρες, στα ξύλα και τα φύλλα, μέσα στην άμμο ή τη λάσπη, στα φύκη και τις ρίζες, στα φύλλα και το βλαστό των υδρόβιων φυτών.

**Ποια ακριβώς είναι η διαδικασία της δειγματοληψίας;**

Για τη συλλογή των μακροασπονδύλων χρησιμοποιείστε τα δίχτυα ή τις απόχες σας. Θα τα τοποθετήσετε κόντρα στη ροή του νερού και η κάτω πλευρά τους θα πρέπει να ακουμπά τον πυθμένα του ποταμού. Μπορείτε να μετακινήσετε μερικές πέτρες, ώστε το κάτω μέρος του διχτυού να εφάπτεται στον πυθμένα. Είναι πιο εύκολο να είστε δύο άτομα ώστε το ένα να κρατά το δίχτυ ή την αποχή και το άλλο να ανακατεύει προσεκτικά με το χέρι τον πυθμένα από μπροστά.

Στη συνέχεια μεταφέρετε το δίχτυ ή την απόχη στην όχθη του ποταμού και αδειάστε το περιεχόμενό τους μέσα στη λεκάνη στην οποία έχετε βάλει λίγο νερό από το ποτάμι. Ξεπλύνετέ τα καλά και ρίξτε μέσα στη λεκάνη ό,τι παγιδεύτηκε στο δίχτυ ή την απόχη, με τη βοήθεια των λαβίδων και των πινέλων σας. Τις μεγάλες πέτρες καθαρίστε τις και πετάξτε τις πάλι στο ποτάμι.

Παρατηρήστε τα μικρά ζώα προσεκτικά και προσπαθήστε να τα ταυτοποιήσετε με τη βοήθεια των Καρτών Προσδιορισμού των Μικρών Ζώων του Γλυκού Νερού.

Κάντε εκτίμηση της οικολογικής κατάστασης του υδάτινου οικοσυστήματος που μελετήσατε, συμπληρώνοντας τη κάρτα υγείας!

**Ποιους κανόνες ασφαλείας πρέπει να ακολουθήσω εάν κάνω τη δειγματοληψία μόνη ή μόνος μου;**

Δεν πάμε ποτέ μόνες ή μόνοι μας! Δουλεύουμε πάντα σε ομάδες!

Αποφύγετε τη δειγματοληψία κατά τη διάρκεια ή μετά από καταιγίδες ή πλημμύρες.

Αποφύγετε τα σημεία με ψηλές ή απόκρημνες όχθες γιατί θα κινδυνεύσετε να γλιστρήσετε και να πέσετε.

Κατά τη διάρκεια της δειγματοληψίας μην πιάνετε τα μάτια ή το στόμα σας με τα χέρια. Μετά τη διαδικασία πλένετε τα χέρια σας με σαπούνι.

Εάν βλέπετε ότι ένα ποτάμι είναι ρυπασμένο, αποφύγετε την επαφή με το νερό, φορώντας λαστιχένια γάντια.

Ένα κουτί πρώτων βοηθειών με αντισηπτικό, επιδέσμους κ.α. είναι χρήσιμο και καλό είναι να το έχετε πάντα μαζί σας.